[pic] | COMISIA COMUNITĂŢILOR EUROPENE |

Bruxelles, 16.7.2007

COM(2007) 411 final

2007/0141 (COD)

Propunere de

DIRECTIVĂ A PARLAMENTULUI EUROPEAN ŞI A CONSILIULUI

de modificare a Directivei 2003/54/CE în ceea ce priveşte aplicarea anumitor dispoziţii Estoniei

(prezentată de Comisie)

EXPUNERE DE MOTIVE

Prin actul de aderare, Estoniei i s-a acordat o perioadă de tranziţie până la 31 decembrie 2008 pentru aplicarea articolului 19 alineatul (2) din Directiva 96/92/CE cu privire la deschiderea treptată a pieţei energiei electrice. În urma unor schimburi de informaţii, la data de 28 iunie 2004 Consiliul a adoptat Directiva 2004/85/CE de modificare a Directivei 2003/54/CE în ceea ce privește aplicarea anumitor dispoziții Estoniei privind acordarea unei derogări suplimentare solicitate până la 31 decembrie 2012.

Hotărârea Curţii de Justiţie din 26 noiembrie 2006 a anulat parţial Directiva 2004/85/CE. Această anulare parţială nu este legată de conţinutul Directivei 2004/85/CE, ci de baza legală aleasă de către Consiliu (articolul 57 din Tratatul de aderare în loc de articolul 95 din Tratatul CE). Având în vedere că motivele pentru care Estoniei i s-a acordat o derogare de la aplicarea articolului 21 alineatul (1) literele (b)-(c) (în ceea ce priveşte deschiderea pieţei) din Directiva 2003/54/CE, în vigoare şi după 31 decembrie 2008, rămân valabile, această directivă trebuie modificată în consecinţă, în termenii din Directiva 2004/85/CE, însă cu folosirea bazei juridice adecvate.

2007/0141 (COD)

Propunere de

DIRECTIVĂ A PARLAMENTULUI EUROPEAN ŞI A CONSILIULUI

de modificare a Directivei 2003/54/CE în ceea ce priveşte aplicarea anumitor dispoziţii Estoniei

PARLAMENTUL EUROPEAN ŞI CONSILIUL UNIUNII EUROPENE

având în vedere Tratatul de instituire a Comunităţii Europene, în special articolul 47 alineatul (2), articolul 55 şi articolul 95,

având în vedere propunerea Comisiei1,

având în vedere avizul Comitetului Economic şi Social European2,

după consultarea Comitetului Regiunilor3,

hotărând în conformitate cu procedura prevăzută la articolul 251 din tratat4,

întrucât:

1. În cursul negocierilor de aderare, Estonia a invocat caracteristicile specifice ale sectorului său al energiei electrice pentru a solicita o perioadă de tranziţie pentru aplicarea Directivei 96/92/CE a Parlamentului European şi a Consiliului din 19 decembrie 1996 privind normele comune pentru piaţa internă de energie electrică5.

2. Prin anexa VI la Actul de aderare, Estoniei i s-a acordat o perioadă de tranziţie până la 31 decembrie 2008 pentru aplicarea articolului 19 alineatul (2) din Directiva 96/92/CE cu privire la deschiderea treptată a pieţei.

3. Prin Declaraţia nr. 8 anexată la Tratatul de aderare, Uniunea a recunoscut şi faptul că situaţia specifică referitoare la restructurarea sectorului şistului bituminos din Estonia urma să necesite eforturi deosebite până la sfârşitul anului 2012.

4. Directiva 96/92/CE a fost înlocuită cu Directiva 2003/54/CE a Parlamentului European şi a Consiliului din 26 iunie 2003 privind normele comune pentru piaţa internă de energie electrică şi de abrogare a Directivei 96/92/CE6, care trebuia pusă în aplicare până la 1 iulie 2004 şi care a avut drept efect accelerarea deschiderii pieţei energiei electrice.

5. La 17 septembrie 2003, Estonia a transmis o scrisoare prin care solicita neaplicarea articolului 21 alineatul (1) litera (b) din Directiva 2003/54/CE privind deschiderea pieţei către alţi consumatori decât cei casnici până la 31 decembrie 2012. Într-o altă scrisoare de la 5 decembrie 2003, Estonia a indicat că preconizează să realizeze deschiderea totală a pieţei prevăzută la articolul 21 alineatul (1) litera (c) din directiva menţionată anterior, până la 31 decembrie 2015.

6. Cererea Estoniei se bazează pe un plan credibil de restructurare a sectorului şistului bituminos până la 31 decembrie 2012.

7. Şistul bituminos reprezintă, în realitate, singura resursă energetică autohtonă în Estonia, producţia naţională reprezentând aproape 84 % din producţia mondială. 90 % din energia electrică produsă în Estonia provine din acest combustibil solid. Prin urmare, acesta are o mare importanţă strategică pentru siguranţa aprovizionării în Estonia.

8. Acordarea unei derogări suplimentare pentru perioada 2009-2012 se impune pentru a garanta siguranţa investiţiilor în centralele electrice şi siguranţa aprovizionării în Estonia, permiţând în acelaşi timp şi rezolvarea stringentelor probleme de mediu provocate de respectivele centrale.

9. La 28 iunie 2004, Consiliul a adoptat Directiva 2004/85/CE prin care se acorda derogarea în cauză.

10. Prin hotărârea din 28 noiembrie 2006 în cauza C-413/04, Parlamentul/Consiliul7 , Curtea de Justiţie a anulat Directiva 2004/85/CE, în măsura în care aceasta prevedea acordarea unei derogări Estoniei de la aplicarea articolului 21 alineatul (1) literele (b)-(c) din Directiva 2003/54/CE, în vigoare şi după 31 decembrie 2008, şi a impus o obligaţie corespunzătoare pentru a asigura numai o deschidere parţială a pieţei reprezentând 35% din consum la 1 ianuarie 2009 şi o obligaţie de notificare anuală a pragurilor de consum care extind eligibilitatea la consumatorii finali.

11. Această anulare parţială nu a fost motivată de conţinutul Directivei 2004/85/CE, ci de baza juridică aleasă.

12. Având în vedere că motivele pentru care Estoniei i s-a acordat o derogare de la aplicarea articolului 21 alineatul (1) literele (b)-(c) din Directiva 2003/54/CE, în vigoare şi după 31 decembrie 2008, rămân valabile, această directivă trebuie modificată în consecinţă, în termenii din Directiva 2004/85/CE, însă cu folosirea bazei juridice adecvate,

ADOPTĂ PREZENTA DIRECTIVĂ:

Articolul 1

Articolul 26 alineatul (3) din Directiva 2003/54/CE se înlocuieşte cu următoarele:

„3. Estoniei i se acordă o derogare temporară de la aplicarea articolului 21 alineatul (1) literele (b)-(c) până la 31 decembrie 2012. Estonia ia măsurile necesare în vederea asigurării deschiderii pieţei energiei electrice. Acest lucru se realizează treptat pe parcursul perioadei de referinţă, pentru a se ajunge la o deschidere totală a pieţei până la 1 ianuarie 2013. La 1 ianuarie 2009, deschiderea pieţei trebuie să reprezinte cel puţin 35% din consum. Estonia comunică anual Comisiei pragurile de consum care extind eligibilitatea la consumatorii finali.”

Articolul 2

Statele membre adoptă actele cu putere de lege şi actele administrative necesare pentru a se conforma prezentei directive până cel târziu la 1 iulie 2007. Statele membre comunică de îndată Comisiei textul acestor dispoziţii.

Atunci când statele membre adoptă respectivele acte, ele cuprind o trimitere la prezenta directivă sau sunt însoţite de o astfel de trimitere, la data publicării lor oficiale. Statele membre stabilesc modalitatea de efectuare a acestei trimiteri.

Articolul 3

Prezenta directivă intră în vigoare în ziua următoare datei publicării în Jurnalul Oficial al Uniunii Europene.

Articolul 4

Prezenta directivă se adresează statelor membre.

Adoptată la Bruxelles,

Pentru Parlamentul European Pentru Consiliu

Preşedintele Preşedintele

1 …

2 …

3 …

4 ....

5 JO L 27, 30.1.1997, p. 20.

6 JO L 176, 15.7.2003, p. 37. Directivă, astfel cum a fost modificată prin Directiva 2004/85/CE (JO L 236, 7.7.2004, p. 10).

7 Culegere [2006] I-11221.